Ego Alaidis, ducissa Burgundię, notum facio universis presentem scriptum inspecturis, quod Guillelmus Montis Sancti Johannis confessus est in nostra presentia quod laudavit et precepit suis hominibus de Vergiaco ut facerent omnino voluntatem et mandatum domini abbatis Cistercii super controversia que erat inter domum Cistercii, ex una parte, et dictos homines, ex altera; et concordiam quę facta est super usuagio nemorum ratam habet, et ad voluntatem ipsius et mandatum sigillum nostrum fecimus apponi. Actum anno Domini M°CC°XIX° mense aprili.